C 474/55

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 474/15)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„Kangra tea”

EU br.: PGI-IN-672 — 25.1.2008.

ZOI ( ) ZOZP (X)

1. Naziv(i) [ZOI-ja ili ZOZP-a]

„Kangra tea”

2. Država članica ili treća zemlja

Indija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. — Ostali proizvodi navedeni na popisu u Prilogu I. Ugovoru (začini itd.)

3.2. Opis proizvoda na koji se odnosi naziv iz točke 1

„Kangra tea” vrsta je čaja dobivena od listova, pupoljaka i mekanih stabljika vrste Camellia sinensis, koja se uzgaja u dolini Kangra (Himachal Pradesh, Indija).

U kontekstu ovog zahtjeva dolinu Kangra treba tumačiti kao područje definirano u točki 4. ovog zahtjeva.

Glavna su svojstva listova čaja „Kangra tea”:

— struktura s više stabljika,

— uski listovi.

Za sadnju čaja „Kangra tea” upotrebljava se sjeme uzgojeno u dolini Kangra i druge odabrane sorte te regije.

Profil okusa čaja „Kangra tea” sastoji se od prepoznatljivih orašastih, zimzelenih i drvenastih cvjetnih aroma. Slatkog je naknadnog okusa.

Čaj „Kangra tea” ima puninu i svijetle je boje.

Listovi čaja „Kangra tea” sadržavaju do 13 % katehina i do 3 % kofeina te aminokiseline kao što su teanin, glutamin i triptofan.

Ukupan udio fenola kreće se u rasponu od 198 do 230 mg/gm.

Ukupan udio antioksidansa kreće se u rasponu od 196 do 223 mg/gm.

Vrste čajeva koji se proizvode u dolini Kangra su zeleni, oolong, bijeli te crni čaj proizveden izvornom tradicionalnom metodom.

Različiti razredi kvalitete čaja „Kangra tea” su sljedeći:

— crni čaj „Kangra tea” proizveden izvornom tradicionalnom metodom: — SFTGFOP: Super Fine Tippy Golden Flowery Orange Pekoe — FTFGOP: Fine Tippy Flowery Golden Orange Pekoe — TGFOP: Tippy Golden Flowery Orange Pekoe. — GFOP: Golden Flowery Orange Pekoe — GOF: Golden Orange Fannings — FOF: Flowery Orange Fannings

„OP” je čaj iz cijelih listova koji se dodatno određuje ovisno o posebnosti čaja, pa tako primjerice „FOP” ima cvjetnu aromu.

„TGFOP” je čaj iz cijelih listova s mnogo zlatnih vrhova. Zlatni vrhovi proizvode se pažljivim branjem nježnih pupoljaka s vrha biljke (neotvoreni listovi), koji se potom pomno obrađuju kako bi se dobio čaj „Tippy Golden Flowery Orange Pekoe” (TGFOP).

Čajevi „Fannings” lagani su čajevi i opisani su prema izgledu („GOF”) ili aromi („FOF”).

— Čaj „Kangra tea” vrste oolong:

čaj vrste oolong priprema se djelomičnom enzimskom inaktivacijom nježnih izdanaka čaja.

— Bijeli čaj „Kangra tea”:

bijeli čaj priprema se od pupoljaka s vrha biljke koja se općenito naziva čajem srebrnih vrhova.

— Zeleni čaj „Kangra tea”: — Whole leaf tea (čaj iz cijelih listova): Lachha (LACHHA),Young Hyson (YH) i Fine Young Hyson (FYH) — Broken (čaj iz razlomljenih listova): Mongra (MONGRA), Mashdana (MASHDANA), Gun Powder (GP), Hyson (H) i Fine Hyson (FH) — Fanning (čaj iz smrvljenih listova): Soumee (SOUMEE), Twanky (TWANKY) — Dust (čaj u prahu): Dust (DUST)

Čajevi iz cijelih listova su „Fine Young Hyson”, proizvedeni od pažljivo ručno ubranih izdanaka.

Listovi čaja „gun powder” nisu razlomljeni, već se više izdanaka skupi zajedno i valjanjem oblikuje u kuglice čaja. One se zatim nježno razdvajaju kako bi se dobio čaj poznat kao „gun powder”.

Čajevi „fannings” (smrvljenih listova) lagani su čajevi.

Čajevi „dust” (u prahu) čajevi su koji prolaze kroz mrežaste filtere malo iznad veličine br. 20.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

„Kangra tea” dobiva se isključivo od listova, pupoljaka i mekanih stabljika čajevca botaničke vrste Camellia sinensis koja se uzgaja u području Kangra, kako je definirano u dijelu 4. ovog dokumenta.

Takva ograničenja koja se odnose na vrste čajevca od kojih je dopušteno proizvoditi čaj „Kangra tea” uvode se kako bi se očuvao integritet proizvoda koji se desetljećima kontinuirano proizvodi u regiji Kangra.

3.4. Posebni proizvodni postupci koji se moraju provesti na određenom zemljopisnom području

Uzgoj, berba i prerada čaja tri su koraka koji bi se trebali odvijati na referentnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Označivanje razreda kvalitete čaja namijenjeno je krajnjem potrošaču. Razredi kvalitete bit će navedeni na pakiranjima čaja kako bi potrošači mogli razlikovati različita svojstva čaja „Kangra tea”.

Razredi kvalitete čaja „Kangra tea” opisani u točki 3.2. bit će navedeni na pakiranju zajedno s logotipom čaja „Kangra tea”.

4. Sažeta definicija zemljopisnog područja

„Kangra tea” proizvodi se na nekoliko područja smještenima na obroncima planinskog lanca Dhauladhar u zapadnoj Himalaji. To su:

— Palampur, Baijnath, Kangra, Dharmsala u okrugu Kangra,

— Jogindernagar u okrugu Mandi i

— Bhatiyat u okrugu Chamba.

5. Povezanost sa zemljopisnim područjem

Zahtjev za registraciju ZOZP-a „Kangra tea” temelji se na svojstvima i kvaliteti proizvoda.

5.1. Posebnosti zemljopisnog područja

Područje Kangra, kako je definirano u ovom zahtjevu, ima vrlo specifične zemljopisne uvjete koji prevladavaju na snijegom prekrivenom planinskom lancu Dhauladhar u Himalaji. Nadmorska visina vrlo je specifična značajka tog područja jer se sve plantaže čaja nalaze na tom planinskom lancu na nadmorskoj visini od 900 do 1 400 m.

Uz to, područje Kangra svake godine ima velike količine padalina. Grad Dharmshala i njegova okolica područje su s najvećom količinom padalina nakon grada Mawsynrama u saveznoj državi Meghalayi u Indiji. Prosječna količina padalina na području Dharmshale iznosi od 270 do 350 cm godišnje.

„Kangra tea” proizvodi se iz cijelih listova primjenom visokoučinkovite izvorne tradicionalne metode, što znači da se taj čaj sastoji od cijelih listova i listova obogaćenih aromom s najvećim udjelom polifenolâ (katehinâ).

5.2. Posebnosti proizvoda

Čaj „Kangra tea” prepoznatljive je arome koja se razlikuje od drugih čajeva u svijetu. „Kangra tea” u odnosu na druge čajeve ima veći udio pirazinâ (2,5-dimetilpirazin, etilpirazin, 2-etil-6-metilpirazin), koji njegovu profilu okusa daju orašastu aromu, metil salicilata te α- i β-ionena, koji mu daju zimzelenu, drvenastu i cvjetnu aromu.

Čaj „Kangra tea” slatkog je naknadnog okusa te u usporedbi s drugim čajevima u svijetu proizvedenima izvornom tradicionalnom metodom ima veću puninu i svijetlu boju.

Kad je riječ o katehinima, udio epigalokatehin galata veći je u čajevima uzgojenima u regiji Kangra, zbog čega napitak ima veću puninu. Veći udio epigalokatehin galata u čajevima proizlazi iz zemljopisnog položaja čajevca.

Nadalje, genetsko profiliranje na temelju molekularnih markera dovelo je do grupiranja sorata čajevca regije Kangra u zasebnu skupinu.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Čaj „Kangra tea” ima navedenu kvalitetu prvenstveno zahvaljujući svojem zemljopisnom podrijetlu iz doline Kangra u podnožju planinskog lanca Dhauladhar u Himalaji. Jedinstveni geoklimatski uvjeti i kiselost tla pH-vrijednosti u rasponu od 4 do 5,5 imaju ključnu ulogu u pripremi ukusne šalice čaja prepoznatljiva okusa.

Poseban okus čaja „Kangra tea” na nepcu ovisi o udjelu epigalokatehin galata u katehinima, koji je velik zbog zemljopisnog položaja regije Kangra. Zemljopisni položaj regije je 32,1° S i 76,27° I, na nadmorskoj visini od 900 do 1 400 m. Nasadi su uglavnom smješteni na padinama, kiselost tla je od 4 do 5,5 pH-vrijednosti, a količina padalina iznosi od 270 do 350 cm. Svi ti čimbenici utječu na stvaranje važnih i manje važnih fitokemikalija.

Razvoj spojeva koji daju posebnu aromu i sladak naknadni okus rezultat je sinteze spojeva čaja koji sadržavaju dušik i ovisi o nadmorskoj razini područja koji se kreće u rasponu od 900 do 1 400 m te o godišnjoj količini padalina koja se kreće u rasponu od 270 do 350 cm. Ti posebni klimatski uvjeti omogućuju razvoj posebnih aroma i karakterističnih spojeva.

Svojstva čaja „Kangra tea”, a posebno udio katehina, očuvana su zahvaljujući visokoučinkovitoj izvornoj tradicionalnoj metodi proizvodnje listova.

Povijest čaja „Kangra tea” seže u 1849. u doba britanske vladavine, kada je dr. Jameson, tadašnji nadzornik botaničkih čajnih vrtova, proglasio regiju pogodnom za uzgoj čaja, da bi kasnije (1852.) započeo prvu komercijalnu proizvodnju. Čaj „Kangra tea” primio je zlatnu i srebrnu medalju za izvrsnost na međunarodnim konvencijama održanima u Londonu i Amsterdamu 1886. i 1895.

Dolina Kangra poznata je po proizvodnji čajeva vrhunske kvalitete (zeleni, crni proizveden izvornom tradicionalnom metodom, bijeli i oolong) s jedinstvenom aromom slatkog naknadnog okusa.

Upućivanje na objavu specifikacije

—

(1) SL L 343, 14.12.2012., str. 1.